Nariadenie Komisie (ES) č. 1747/2003
z 19. septembra 2003,
ktorým sa mení a dopĺňa nariadenie (ES) č. 2390/1999 o stanovení formy a obsahu účtovných údajov predkladaných Komisii na účely účtovnej závierky záručnej sekcie Európskeho poľnohospodárskeho usmerňovacieho a záručného fondu (EPUZF), ako aj na účely sledovania a prognózovania
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1258/1999 zo 17. mája 1999 o financovaní spoločnej poľnohospodárskej politiky [1], najmä na jej článok 4 ods. 8,
keďže:
(1) Článok 2 ods. 3 nariadenia Komisie (ES) č. 1663/95 zo 7. júla 1995, ktoré stanovuje podrobné pravidlá uplatňovania nariadenia Rady (EHS) č. 729/70 týkajúceho sa účtovnej závierky záručnej sekcie Európskeho poľnohospodárskeho usmerňovacieho a záručného fondu [2], naposledy zmeneného a doplneného nariadením (ES) č. 2025/2001 [3], stanovuje, že obsah a forma účtovných údajov vzťahujúcich sa na článok 4 ods. 1 písm. c) tohto nariadenia sa musí určiť v súlade s postupom stanoveným v článku 13 nariadenia (ES) č. 1258/1999.
(2) Obsah a forma účtovných údajov, ktoré sa majú predkladať Komisii na účely účtovnej závierky záručnej sekcie Európskeho poľnohospodárskeho usmerňovacieho a záručného fondu, ako aj na účely sledovania a prognózovania, sú v súčasnosti stanovené v nariadení Komisie (ES) č. 2390/1999 [4], naposledy zmenenom a doplnenom nariadením (ES) č. 1884/2002 [5].
(3) V dôsledku zmien rozpočtovej nomenklatúry a v záujme zachovania optimálneho a aktuálneho prenosu informácií medzi členskými štátmi a Komisiou je potrebné zmeniť a doplniť prílohy k nariadeniu (ES) č. 2390/1999 od 16. októbra 2003.
(4) Opatrenia stanovené v tomto nariadení sú v súlade so stanoviskom Výboru fondu,
PRIJALA TOTO NARIADENIE:
Článok 1
Prílohy I, II a III k nariadeniu (ES) č. 2390/1999 sa nahrádzajú prílohami I, II a III k tomuto nariadeniu.
Článok 2
Toto nariadenie nadobúda účinnosť tretí deň nasledujúci po jeho uverejnení v Úradnom vestníku Európskej únie.
Nariadenie sa uplatňuje od 16. októbra 2003.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 19. septembra 2003